b'\n_START_ARTICLE_\nKibiauodegis me\xc5\xa1k\xc4\x97nas\n_START_SECTION_\nI\xc5\xa1vaizda\n_START_PARAGRAPH_\nKibiauodegio me\xc5\xa1k\xc4\x97no k\xc5\xabnas 41-57 cm, uodega \xe2\x80\x93 40-55 cm ilgio. Auk\xc5\xa1tis ties pe\xc4\x8diais apie 25 cm, svoris 1,5-2,7 kg. Priekin\xc4\x97s letenos trumpesn\xc4\x97s u\xc5\xbe u\xc5\xbepaklaines. Galva apskrita, uodega kibi, kuria lengvai kabinasi nuo \xc5\xa1akos prie \xc5\xa1akos._NEWLINE_Kailis tankus, aksominis, nugaros pus\xc4\x97 rausvai pilka, pilvo \xe2\x80\x93 rausvai geltona. Snukis tamsiai rudas arba juodas. Uodega vienspalv\xc4\x97, tamsen\xc4\x97 u\xc5\xbe k\xc5\xabno spalv\xc4\x85.\n_START_SECTION_\nPaplitimas\n_START_PARAGRAPH_\nPaplit\xc4\x99s \xc5\xa0iaur\xc4\x97s Amerikos pietuose, taip pat Centrin\xc4\x97je ir Piet\xc5\xb3 Amerikoje \xc4\xaf pietus iki Brazilijos. Gyvena dr\xc4\x97gnuose tropiniuose mi\xc5\xa1kuose.\n_START_SECTION_\nMityba\n_START_PARAGRAPH_\nGyvena med\xc5\xbeiuose. Dien\xc4\x85 slepiasi drev\xc4\x97se, o nakt\xc4\xaf pavieniui arba poromis med\xc5\xbei\xc5\xb3 \xc5\xa1akomis keliauja ie\xc5\xa1koti maisto._NEWLINE_Minta daugiausia vaisiais, nektaru, \xc5\xbeiedais ir lapais. Retkar\xc4\x8diais \xc4\x97da vabzd\xc5\xbeius, ypa\xc4\x8d skruzd\xc4\x97les. Manoma, nors n\xc4\x97ra tiesiogiai \xc4\xafrodyta, kad gali \xc4\x97sti varles, drie\xc5\xbeus, pauk\xc5\xa1\xc4\x8di\xc5\xb3 kiau\xc5\xa1inius.\n_START_SECTION_\nVeisimasis\n_START_PARAGRAPH_\nKibiauodegis me\xc5\xa1k\xc4\x97nas i\xc5\xa1gyvena iki 23 met\xc5\xb3. Tipin\xc4\x99 \xc5\xa1eim\xc4\x85 sudaro patel\xc4\x97, du patinai ir \xc4\xafvairaus am\xc5\xbeiaus jaunikliai. Miega kartu, vienas kit\xc4\x85 pri\xc5\xbei\xc5\xabri ir r\xc5\xabpinasi, bet maitinasi pavieniui. Ma\xc5\xbedaug po 2,5 met\xc5\xb3 \xc5\xa1eim\xc4\x85 palieka patel\xc4\x97. Tada teritorija atitenka patinui ir jaunikliams patinams._NEWLINE_N\xc4\x97\xc5\xa1tumas 112-118 d. Patel\xc4\x97 pavasar\xc4\xaf ar vasar\xc4\x85 pagimdo 1, retkar\xc4\x8diais 2 aklus jauniklius. Patinai lyti\xc5\xa1kai subr\xc4\x99sta po 1,5, patel\xc4\x97s \xe2\x80\x93 po 2,5 met\xc5\xb3._NEWLINE_Gamtoje prakti\xc5\xa1kai prie\xc5\xa1\xc5\xb3 neturi. Ta\xc4\x8diau Amazonijos mi\xc5\xa1k\xc5\xb3 kirtimas gali smarkiai suma\xc5\xbeinti populiacij\xc4\x85. Lengvai paken\xc4\x8dia nelaisv\xc4\x99, kartais laikomi kaip egzotiniai augintiniai.'